FA Community Shield
Futbolo Asociacijos Bendruomenės skydas (angl. FA Community Shield, anksčiau Charity Shield) – kasmet rengiamos Anglijos futbolo rungtynės tarp Premier lygos nugalėtojo ir FA taurės laimėtojo, panašiai kaip kitose šalyse rengiamos Supertaurės varžybos. Rungtynės vyksta vasarą kaip naujojo sezono atidarymo dvikova. Jei praėjusiame sezone ir Premier lygą, ir FA taurę iškovojo ta pati komanda, dėl trofėjaus ji kovoja su antrąją vietą Premier lygoje užėmusia komanda. Jei rungtynės pasibaigia lygiosiomis, žaidžiamas pratęsimas ir mušami 11 m baudiniai, bet 1949–1993 m. rungtynėms pasibaigus lygiosiomis daugeliu atvejų pratęsimas nebuvo žaidžiamas ir trofėjų pasidalindavo abi komandos (kiekviena turėdavo taurę po 6 mėnesius). Per tą laikotarpį lygiosiomis rungtynės pasibaigė 11 kartų.